Moord op polisiebeampte: ‘Dís hoekom ons haar vermoor het’Argieffoto Twee mense onder wie ŉ voormalige polisielid is skuldig bevind aan die moord op lt.kol. Nomalizo Dukumbana, ŉ senior polisiebeampte van die Oos-Kaap, wat in 2013 by haar huis in Port Elizabeth vermoor is. Phumzile Ngqayimbana (46), ŉ voormalige adjudantoffisier, en Siyamcela Ntshitshi (37) het hul lot in die hooggeregshof in Mthatha aangehoor. Genl.maj. Zinhle Mnonopi, waarnemende provinsiale hoof van die Valke, sê Ngqayimbana, Dukumbana se ondergeskikte, het glo vir Ntshitshi gevra om hom te help om Dukumbana te vermoor omdat Dukumbana ŉ dissiplinêre verhoor teen hom (Ngqayimbana) wou instel. Ngqayimbana beweer dat hy deur Dukumbana geteiken is omdat hy nie op ŉ rooftog by ŉ plaaslike Spar gereageer het wat deur ŉ veiligheidswag aangemeld is nie. Verskeie ander klagte is glo ook teen Ngqayimbana aanhangig gemaak waarna ŉ dissiplinêre proses teen hom sou begin het. Maroela Media het destyds berig Dukumbana is van agter geskiet toe sy van die werk af by die huis aangekom het. Sy is op die toneel dood. Ooggetuies in die gebied het destyds aan die polisie gesê hulle het gesien hoe twee mense weghardloop van die toneel. Dukumbana het langer as 30 jaar in die polisie gedien en was van 2009 die stasiebevelvoerder van Elliotdale. Konst. Noxolo Matya (41), ŉ derde polisiebeampte wat kort ná Dukumbana se dood in hegtenis geneem is, het ná die inhegtenisneming skuld beken en is reeds besig om ŉ lewenslange vonnis uit te dien. Matya is daaraan skuldig bevind dat sy Dukumbana se bewegings dopgehou en verslag aan Ngqayimbana en Ntshitshi gedoen het. Ngqayimbana en Ntshitshi het tot in dié stadium onskuldig gepleit. Hulle sal weer op 1 Junie in die hof wees vir die vonnisoplegging.